《五言天台山送僧象微归山》
宋代·沈遘

吾闻天台久，尝读兴公赋。兹为东南镇，神灵之所据。

奇挺究万东，嵩岱不足语。颇疑说过夸，特为辞之嫭。

象微乃州民，能识山之故。从容试为问，聊得一二疏。

赤城建霞标，上与牛斗附。万有八千丈，矗若天一柱。

瀑布发高源，飞流翻四注。雪霜浮虚空，晦明乱朝莫。

岩足多丹石，光华灿宝璐。楢溪百馀仞，欲济毛骨怖。

九折凌峻梁，五界穷幽路。芝兰散奇草，松桂罗嘉树。

祥风吹白云，飘然若可御。幽閟足龏怪，纤悉难毕具。

凡迹古不到，神物阴自护。传闻昔人说，中有洞天处。

是名不死墟，众真所游聚。玉堂敞金庭，碧林列瑶圃。

有能从而求，得之乃仙去。斯言宁可信，良非吾所慕。

吾志本丘壑，久已失厥趣。谁言石渠客，乃甚辙中鲋。

秋风日已高，归心浩欲骛。兹山宿所爱，送尔缅东顾。

吾庐因尔卜，伻来审绘素。

作者简介：（1028—1067）杭州钱塘人，字文通。仁宗皇祐元年进士。历江宁府通判、知制诰、知杭州。明于吏治，令行禁止。召知开封府，迁龙图阁直学士，拜翰林学士、判流内铨。母亡既葬，庐墓下，服丧未竟而卒。有《西溪集》。